
Προς :  τα μέλη μας,  τους γονείς, τον τύπο , ΔΟΕ 


Για τις απαράδεκτες οδηγίες του Περιφερειακού Διευθυντή Εκπαίδευσης Αττικής για τις μαθητικές κινητοποιήσεις

ΚΑΤΩ ΤΑ ΧΕΡΙΑ ΑΠΟ ΤΟΥΣ ΜΑΘΗΤΕΣ ΜΑΣ!

Ο ΣΕΠΕ Γ.ΣΕΦΕΡΗΣ καταδικάζει το απαράδεκτο έγγραφο του Περιφερειακού Διευθυντή Εκπαίδευσης Αττικής με το οποίο καλεί τους διευθυντές σχολείων "να ενημερώνουν αμέσως Αστυνομία και Εισαγγελέα" σε περίπτωση μαθητικής κατάληψης, λέγοντας πως, αν δεν το κάνουν, προβαίνουν σε παράβαση καθήκοντος και ενδέχεται να διωχθούν ποινικά! Η συγκεκριμένη οδηγία αποτελεί ένα ακόμα βήμα κλιμάκωσης της καταστολής από την κυβέρνηση της ΝΔ ενάντια στους μαθητές που αγωνίζονται. 
Αντί το υπουργείο Παιδείας να τρέχει να προλάβει το επόμενο ατύχημα σε σχολείο, τρέχει, μέσω των στελεχών του, να προλάβει την επόμενη μαθητική κινητοποίηση! Ζήλεψαν φαίνεται το όργιο καταστολής εναντίον των μαθητών στη Γαλλία… Αυτές είναι οι προτεραιότητές τους!

Είναι πρόκληση να μιλάνε το Υπουργείο και η Κυβέρνηση για “προστασία της μαθητικής κοινότητας” και “διασφάλιση της δημόσιας περιουσίας”, τη στιγμή που άφησαν πάνω από 4.000 μαθητές και 450 εκπαιδευτικούς να κινδυνεύουν στο σχολικό συγκρότημα της Γκράβας σε πιθανή διαρροή φυσικού αερίου! Αντιθέτως ήταν οι συλλογικές μαζικές κινητοποιήσεις των μαθητών που μαζί με τους γονείς τους και τους εκπαιδευτικούς των σχολείων ανάγκασαν σε ελέγχους που τελικά αποδείχθηκαν αναγκαίοι. 

Είναι πρόκληση να επικαλούνται την δημόσια περιουσία και την προστασία των μαθητών όταν μόνο τις τελευταίες 5 ημέρες (μέχρι τη στιγμή που γράφονταν αυτές οι γραμμές) χρειάστηκαν  νοσηλεία δύο μαθητές μας σε Θεσσαλονίκη και Μεσολόγγι επειδή έπεσαν στα κεφάλια τους ταβάνια και παράθυρα! 

Είναι πρόκληση να μιλάνε για “στέρηση μαθημάτων” όταν η πολιτική τους μας κοστίζει χιλιάδες χαμένες διδακτικές ώρες, ελλείψεις και κενά σε εκπαιδευτικούς. Τα σχολεία έχουν και πάλι κενά σε καθηγητές και χιλιάδες χαμένες διδακτικές ώρες, αλλά, σύμφωνα με το υπουργείο, η κατάληψη και η αποχή στερεί το δικαίωμα στο μάθημα! 
Ως εδώ! Οι μαθητές έχουν δίκιο γιατί αγωνίζονται για δίκαια και αυτονόητα αιτήματα με μορφές πάλης που οι ίδιοι συλλογικά αποφασίζουν. Δεν πρόκειται να παίξουμε το ρόλο του χωροφύλακα. Η οδηγία αυτή θα μείνει στα χαρτιά!
Οι εκπαιδευτικοί είμαστε μαζί τους! Για μία ακόμα φορά γινόμαστε ασπίδα προστασίας τους!

Είναι παιδαγωγικό μας καθήκον να τους μάθουμε να παλεύουν για τα δικαιώματά τους, να παλεύουν και να οραματίζονται ένα καλύτερο σχολείο που θα τους μορφώνει ολόπλευρα και δεν θα τους εξοντώνει με «εθνικά απολυτήρια», πολλαπλές εξετάσεις και φραγμούς. Είναι δικό μας παιδαγωγικό καθήκον να μάθουν να μην σκύβουν το κεφάλι και να διεκδικούν συλλογικά μια καλύτερη ζωή. Το πραγματικό «αδίκημα» θα ήταν αν μπαίναμε εμπόδιο σε όλα τα παραπάνω. 
Γι’ αυτό στις 21 Οκτώβρη ΑΠΕΡΓΟΥΜΕ και διαδηλώνουμε ΜΑΖΙ ΜΕ ΤΟΥΣ ΜΑΘΗΤΕΣ ΜΑΣ για μόρφωση, δουλειά ζωή με αξιοπρέπεια! 

 Η ΠΡΟΕΔΡΟΣ

